Дмитрий Мережковски
Тази нощ е тъй знойно…

Превод от руски: Иван Теофилов, —

chitanka.info

Тази нощ е тъй знойно и тъй угнетително,

не крещи пъдпъдък в тези димни нивя,

този въздух вълнуващ заспива мъчително

и болезнена влажност в гората повя.

Сред мъглата с неясна тревога растения

като бледи видения сгърчени бдят,

само бръмбар ще мине с внезапни бръмчения,

само жаба ще скочи над мокрия път.

И в туй душно небе тръпне мрачно вълнение,

и бои се природата — буря пълзи,

и сърцето трепти в непонятно прозрение,

и очаква със скръб благодатни сълзи…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.